安達市

安達係中華人民共和國黑龍江省綏化市嘅縣級市。面積3586km²，人口52萬，其中市民有22萬。安達位於黑龍江西南部，地處松嫩平原腹地，係哈大齊工業走廊五個重要節點之一。經濟上，係黑龍江十強縣之一，喺中國亦係實力比較強嘅中小城市。佢嘅奶牛、肉牛業發達，有272萬畝草原，以亞洲東部特有嘅羊草爲主，係世界三大優質草場之一。

史 
安達地方舊時係北方遊牧民族嘅遊牧地，「安達」呢個名係諧音自蒙古話嘅「諳達」，意思係「老友、夥記、無血緣嘅生死至交」。安達市嘅駐地原名叫「諳達店」，整中東鐵路時呢度設個站，因為附近有諳達店，就諧音做「安達站」，後來呢個火車站吸引咗啲移民，逐漸發展成市鎮。設政區時以車站名做政區名。同時，「安達」嘅意思又有遞個講法，係話個車站起個噉嘅名係祈願「平安到達」、「安康順達」。

清朝時，呢度係蒙古杜爾伯特旗遊獵地。1961年，中東鐵路喺度設安達站。清光緒三十二年正月，蒙屬杜爾伯特旗同黑龍江將軍屬地交界位設安達廳。廳署喺雙安鎮，屬黑龍江分巡道。

1913年2月，安達廳改為安達縣，初時係黑龍江省直轄，1914年6月改屬龍江道，直到1929年2月恢復爲省直轄。之後安達一路係省轄縣，不過轉屬過濱江省、松江省、嫩江省、黑龍江省。1956年3月5號，唔再由黑龍江省直轄，劃入嫩江專區。1960年5月12號，劃入松花江專區。

1960年5月26號，安達縣同肇州一部分合爲安達市，後來呢個安達市演變成而家嘅大慶市。1964年6月23號，由於石油開發，撤銷安達市，恢復安達縣，但個油區劃爲安達特區。1965年3月27號，安達市同安達縣正式分離，呢陣時安達市同安達縣並存兼同級。1965年12月28號，安達市升爲地級市，脫離咗專區，並且喺1979年12月14號改名爲大慶市。而喺安達市改名大慶市嘅當年，7月16號，安達縣畀咗部分入安達市，去同佢市內嘅薩爾圖區嘅一部分合併爲安達市大同區。1984年11月17號，安達縣升為安達市。

政區 
安達轄3條街道、10個鎮、4個鄉、4個單位。
街道：鐵西街道、新興街道、安虹街道
鎮：安達鎮、任民鎮、萬寶山鎮、昌德鎮、昇平鎮、羊草鎮、老虎崗鎮、中本鎮、太平莊鎮、吉興崗鎮
鄉：火石山鄉、臥里屯鄉、青肯泡鄉、先源鄉
單位：安達畜牧場、原種場、紅旗泡水庫管理所、東湖水庫管理站

攷 

綏化政區